Title: Kuvankäsittely Gimpillä
Course: Digikurssi 2020 > Section: Kuvat ja kaaviot

Mitä on kuvankäsittely?

Kuvankäsittely tarkoittaa kuvatiedostojen muokkaamista ja säätämistä kuvankäsittelyohjelmalla. Käsittelyn jälkeen kuva tallennetaan tarkoitukseen sopivaan tiedostomuotoon eli formaattiin. Tunnetuimpia kuvaformaatteja ovat JPEG, PDF, PNG, GIF ja TIFF.

Kuvatiedostot jakautuvat kahdenlaiseen grafiikkaan: bittikartta- ja vektorigrafiikkaan. Bittikarttagrafiikassa kuvat esitetään pikseleinä, eli neliön muotoisina alkioina. Vektorigrafiikassa kuvan elementit taas ovat koordinaatein ja matemaattisin funktioin esitettäviä peruselementtejä, joita yhdistelemällä muodostetaan monimutkaisempia kuvia. Pikselikuvaa suurentaessa kuvan laatu kärsii, mutta vektorikuvassa laatu pysyy aina samana.

Verkosta löytyy lukuisia kuvankäsittelyohjelmia, joista osa on maksullisia, ja osa ilmaisia. Myös monilla tekstinkäsittelyohjelmilla (esim. Word) voidaan tehdä yksinkertaisia kuvanmuokkauksia, kuten rajaamista ja kuvan kääntelyä. Kirjasen esimerkeissä on käytetty suosittua ilmaista kuvankäsittelyohjelmaa - Gimp:iä, joka on kaikkien ladattavissa. Kyseinen ohjelma on käännetty myös suomeksi, ja sen saa ladattua tästä linkistä.

Kuvien käyttöoikeudet

Muiden henkilöiden omistamia kuvia käyttäessä pitää olla tarkkana, sillä kuvien käyttöoikeudet voivat asettaa monenlaisia rajoituksia. Kuvien käyttäminen ilman lupaa on laitonta, joten otathan selvää kuvan käyttöoikeuksista. Jos kuvan käyttöoikeuksista ei ole tarkemmin ilmoitettu, pitää kuvan omistajalta kysyä lupaa kuvan käyttöön ja muokkaamiseen.

Helpoin tapa saada lupa on käyttää kuvaa, jonka käyttöön tai muokkaamiseen on jo annettu lupa. Tunnetuimpia tätä varten tehtyjä lisenssijärjestelmiä on CC eli Creative Commons.

Lue lisää tekijänoikeudet-osiosta!

 Internetistä löytyy paljon sellaisia kuvia, joita voit käyttää vapaasti erilaisiin tarkoituksiin. Tällaisia kuvia löydät myös Googlesta näin:

1. Kirjoita haluamasi hakusana hakukenttään ja paina enter.
2. Klikkaa kohtaa Search tools.
3. Kohdasta 'Not filtered by license' löydät erilaisia lisenssivaihtoehtoja. Esim. valitsemalla 'Labeled for noncommercial reuse with modification' saat tulokseksi kuvia, joita on sallittua muokata ja käyttää ei-kaupalliseen tarkoitukseen.

Resoluutio kuvankäsittelyssä

Kuvan resoluutio on tärkeä osa kuvankäsittelyä. Resoluutiolla voidaan tarkoittaa kuvankäsittelyssä kahta eri asiaa:

1. Kuvantoistolaitteen tarkkuus eli erottelukyky. Tällöin sen yksikkönä on yleensä pikseliä (kuvapistettä)
pituusyksikköä kohti (pixels per inch / points per inch / dots per inch). Esimerkiksi tietokoneen näytöillä
tyypillisiä erottelukyvyn arvoja ovat 72 ppi ja 96 ppi. Tulostimissa arvo voi olla esimerkiksi 300 dpi tai 600 dpi.
2. Kuvan muodostavien pikselien määrä. Tällöin se ilmaistaan muodossa pikselien määrä vaakasuunnassa × pikselien määrä pystysuunnassa. Tietokoneiden näyttötilojen tarkkuus ilmaistaan yleensä tässä muodossa, esimerkiksi 1024×768 pikseliä.

Esimerkiksi Pixabaysta kuvia ladatessasi voit valita, kuinka suuren resoluution kuvan haluat. Mitä suurempi resoluutio, sitä tarkempi kuva on isollakin näytöllä, mutta isot kuvat vievät paljon muistia ja saattavat hidastaa tiedoston käsittelyä. Siksi ei kannata liioitella kuvan resoluution kanssa.

Kuvan rajaus

Kuvanrajausta tarvitaan usein esimerkiksi silloin, kun kuvassa on paljon tarpeetonta tilaa.

Gimpistä löytyy oma rajaustyökalu.

1. Ota rajaustyökalu käyttöön klikkaamalla rajaustyökalua.
2. Klikkaa GIMP:iin avaamastasi kuvasta kohtaa, josta haluat aloittaa rajauksen. Pidä hiiren vasenta painiketta pohjassa, ja valitse kuvasta haluamasi alue.
3. Jos haluat, että kuvasuhde pysyy samana, paina vielä samaan aikaan shift-näppäintä.
4. Kun olet valinnut haluamasi alueen, klikkaa rajatun alueen oikeassa alakulmassa olevaa neliönmuotoista aluetta hiiren vasemmalla painikkeella. Nyt kuvasi on rajattu.

Liittäminen

Voit liittää kuvia toisiin kuviin tehdessäsi esimerkiksi kuvakollaaseja.

1. Avaa kumpikin kuva GIMP:iin.
2. Ota esille ikkuna, johon kolibrin kuva on avattuna.
3. Ota käyttöösi valintatyökalu klikkaamalla valintatyökalun kuvaketta.
4. Klikkaa kuvasta kohtaa, josta haluat aloittaa kuvarajauksen. Pidä hiiren vasenta painiketta pohjassa, ja valitse kuvasta haluamasi alue.
5. Kun olet valinnut haluamasi alueen, ota esille ikkuna, johon hanhien kuva on avattuna.
6. Klikkaa kuvaa hiiren oikealla painikkeella. Siirrä hiiren osoitin Muokkaa -kohtaan, ja sen jälkeen klikkaa kohtaa Liitä.

Tiedostokoon pienentäminen

Myös kuvatiedoston koolla on suuri merkitys. Tietokoneen on raskaampaa käsitellä isokokoisia kuvia, mutta joskus hyvinkin suurikokoisia tarvitaan (esim. julisteet, mainosautot). Verkkosivuilla suurikokoiset kuvat taas vaativat pidemmän latausajan. Kokoon vaikuttaa monet eri tekijät. Näitä ovat mm.

- värit (mustavalkoinen/värillinen)
- leveys ja korkeus
- tarkkuus
- formaatti

Kuvan kokoon voit vaikuttaa esimerkiksi JPEG -formaatilla. JPEG -formaattiin tallentaessa sinulla on
mahdollisuus säätää kuvan laatua. Parempi laatu = suurempi koko.

On myös tärkeää muistaa, että kuvatiedoston kokoa pitää pienentää ennen kuin sen liittää johonkin muuhun (esim teksti-) tiedostoon. Jos olet jo liittänyt kuvan esim tekstitiedostoon ja pienennät kuvaa vasta sitten, niin kuvatiedoston koko ei oikeasti itsessään muutu.

Kuvan tallennus (GIMP)

Kun haluat tallentaa GIMP -ohjelmalla kuvan tiettyyn muotoon, toimi seuraavasti:

1. Klikkaa Tiedosto -kohdasta vaihtoehtoa Export as
2. Valitse avautuneen ikkunan ylälaidasta kansio, johon haluat kuvan tallentuvan.
3. Klikkaa ikkunan alalaidasta kohtaa Valitse tiedoston tyyppi
4. Valitse haluamasi tiedostomuoto (esim. JPEG) ja klikkaa kohtaa Vie.