Title: Tervetuloa digikurssille!
Course: Digikurssi 2020

#DIGIKURSSI on olemassa, jotta

1. et joutuisi tuskailemaan tietokoneen käytön kanssa vaan pääsisit sujuvasti vauhtiin opiskelussa.
2. tunnistaisit, mitä jo osaat, ja saisit vinkkejä siihen, mikä ei ole tuttua ennestään.
3. harjaantuisit etsimään tarvittavan tiedon avuksesi, kun kohtaat asian, jota et vielä osaa.
4. pärjäisit jatkossakin digiyhteiskunnassa - digitaitojen puute voi rajoittaa mahdollisuuksiasi (lue YleX:n artikkeli 2.5.2016).
5. saisit ekstrana vinkkejä tehokkaisiin opiskelutapoihin.

Tavoitteena ei ole, että muistaisit kurssin jälkeen kaiken - tavoitteena on, että olet saanut muutaman elämää helpottavan jutun käyttöön ja osaat jatkossa hankkia tarvitsemasi tiedon tietokoneestasi ja eri ohjelmista.

Tietotekniikan käyttöä ei opi muuta kuin tekemällä - mitä enemmän tekee, sitä sujuvammaksi tekeminen tulee. Suoritusmerkinnän saat, kun olet tehnyt vaadittavat tehtävät. Ota oppimasi heti käyttöön - arjessa taidot lujittuvat ja kehittyvät!

Digikurssista saat kurssisuorituksen, jos teet sen kokonaan. Jos osaat nämä asiat jo, etkä tarvitse kurssisuoritusta, voit tehdä vain pakolliseksi määritellyt osiot.

Osaatko jo kaiken?
Klikkaile kurssisisällöt läpi, mutta älä turhaan kuluta aikaa niihin asioihin, jotka oikeasti osaat. Huomaa, että kurssilla on myös muutama pakollinen osio, kuten Abitti, jotka kaikkien täytyy tehdä huolella läpi, vaikka muuten osaisikin jo kaiken. Kurssisuoritusta ei myöskään saa, ellei kurssia ole tehty kokonaan.

Jos huomaat napsutelleesi materiaalit läpi hetkessä, tarjoudu oman koulusi digitutoriksi ja auta muita. Siinä oppii itsekin lisää! Varo kuitenkin pettämästä itseäsi: pikakiidossa jää ehkä huomaamatta, että vaikka osaisit näpytellä sujuvasti, oppimisen taidoissasi ja hyvien fiksujen käytäntöjen osaamisessa voi olla puutteita.

Ihan hukassa?
Pyydä rohkeasti apua opiskelukavereilta, koulusi tutoreilta ja opettajilta. Vertaistukipalstalla voi myös ihmetellä yhdessä, miten jokin juttu tehdään. Tyhmintä, mitä voit digikurssilla tai koulussa ylipäätään tehdä, on yrittää esittää osaamista silloin kun et vielä osaa, tai olla tekevinäsi tekemättä oikeasti. Kuntosalillekin voi mennä patsastelemaan ja heiluttelemaan näennäisesi raajojaan, mutta vain ponnistelu tuottaa kehitystä! Monissa tehtävissä suoritusmerkintä tulee vaikka palauttaisit vastaukseksi jotain ihan muuta kuin mitä on pyydetty. Sellaisella pelleilyllä et kuitenkaan muuta kuin anna opettajalle todella tyhmän vaikutelman itsestäsi.

Kurssi ei ole nopeuskilpailu
Tällä kurssilla oleellista ei ole se, kuka on saanut suoritusmittarinsa ekana täyteen. Oleellista on se, että otat itse vastuuta omien taitojesi kehittämisestä ja aloitat siltä tasolta, jolla juuri nyt olet edeten omaan tahtiisi. Kun jaksat nyt edetä huolellisesti ja perusteellisesti, helpotat elämääsi koko opintojen ajalle.