Title: Perusasioita tietokoneen hallinnasta
Course: Digikurssi 2020 > Section: Tietokone käyttökuntoon

test

Käyttöjärjestelmä ja järjestelmälaji

Mitä sinun kannattaa tietää omasta tietokoneestasi?

Käyttöjärjestelmä määrittää tietokonettasi paljon. Käyttöjärjestelmiä ovat esimerkiksi Windows 8 ja Windows 10 tai macOS-versiot. Eri käyttöjärjestelmät sisältävät erilaisen käyttöliittymän (mistä eri toiminnot löytyvät ja miltä tietokoneen työpöytä näyttää) ja hieman erilaisia ominaisuuksia.

Myös ohjelmistojen saatavuus vaihtelee käyttöjärjestelmätyypeittäin. Käyttöjärjestelmästä on tiedettävä järjestelmälaji, eli onko käyttöjärjestelmä 32- vai 64-bittinen. Tietokoneen järjestelmästä on oltava perillä, jotta tiedät, mitä ohjelmia voit sille asentaa. Yhteensopimattomat ohjelmat eivät toimi tai toimivat puutteellisesti.32-bittinen käyttöjärjestelmä ei voi suorittaa 64-bittisiä ohjelmia tai niiden asennuksia. Sen sijaan, jos käytät 64-bittistä järjestelmää, on sinun mahdollista suorittaa/asentaa myös 32-bittisiä ohjelmia. 64-bittiset tietokoneet pystyvät pyörittämään raskaampia peli- ja editointiohjelmia kuin kevyet toimistotietokoneet tai lukioläppärit.

Järjestelmälajin tarkistaminen (Windows 10)

Avaa Windows-valikosta tietokoneen asetukset ja valitse sieltä Järjestelmä.

Tämän jälkeen valitse Tietoja. Sieltä näet käytössäsi olevan järjestelmälajin kohdasta Järjestelmätyyppi.

Järjestelmän tarkastaminen MacBookeissa

Valitse omenavalikosta (vasen yläkulma) Tietoja tästä Macista. Yleiskatsauksesta näet, mikä käyttöjärjestelmä ja versio siitä sinulla on käytössä. Hae tarvittaessa verkosta lisätietoja oman käyttöjärjestelmäsi ominaisuuksista.

Ohjeita eri käyttöjärjestelmille

Kun et keksi, miten jokin asia tehdään oman koneesi käyttöjärjestelmässä (esim. Windows 10), googlaa ohjeita. Haku "oman käyttöjärjestelmäsi nimi + ohje/opas + ongelmaa kuvaava sana" tuottaa takuuvarmasti monta hyvää ohjetta.

VINKKI! YouTube on hyvä paikka etsiä ohjeita tietokone- ja ohjelmisto-ongelmiin, jos haluat nähdä ihan konkreettisesti, mitä milloinkin tulee klikata!

Takaisin ylös

Oma tietokone ja koulun tietokone - käyttäjäoikeuksista

Erot oman tietokoneen ja koulun tietokoneen välillä

Koulun tietokone eroaa omasta tietokoneestasi mahdollisesti monella tapaa: erilainen käyttöjärjestelmä, erilaiset oikeudet ja erilainen työympäristö. Omaa henkilökohtaista tietokonetta saa mukauttaa vapaasti ja sillä saa tehdä monia asioita, joita ei koulun tietokoneella saa. Yksi näistä on ohjelmien asentaminen.

Koulun tietokoneella et voi asentaa ohjelmia, koska oikeudet ovat rajoitetut. Omassa tietokoneessasi sinä itse toimit järjestelmänvalvojana, ja sinulla on kaikki tarpeelliset oikeudet suorittaa ohjelmia ja asentaa sekä poistaa niitä. Koulun tietokoneilla sinulla on kuitenkin tavallisen käyttäjän oikeudet, joihin ei kuulu mahdollisuutta poistaa asennuksia tai ajaa joitakin ohjelmia, jotka vaativat järjestelmänvalvojan oikeudet.

Käyttäjäryhmät

Tietokoneelle on määritetty erilaisia käyttäjäryhmiä kuten tavallisia käyttäjiä ja järjestelmänvalvojia. Järjestelmänvalvojalla on täydet oikeudet suorittaa ohjelmia, poistaa niitä sekä tehdä muutoksia kaikkiin tietokoneen kovalevyllä oleviin tiedostoihin ja kansioihin tai kansiorakenteisiin. Tietokoneesta voi myös löytyä vierailija-käyttäjäryhmä, jolla on oikeus vain peruskäyttöön kuten opiskelijoilla koulun tietokoneilla.

Miksi kaikilla sitten ei ole järjestelmänvalvojan oikeuksia? Yleisesti tietokoneella tai järjestelmällä on vain muutama pääkäyttäjä, ja pääkäyttäjän tehtävä on hallinnoida järjestelmää, asentaa ja poistaa ohjelmia. Jos kuka tahansa käyttäjä voisi asentaa yhteiskäytössä oleville tietokoneille ihan mitä vain, voisi koko järjestelmä saastua haittaohjelman takia. Tästä syystä yhteiskäytössä tai keskitetysti hallittavilla tietokoneilla ohjelmien asentamista on rajoitettu.

Omalla koneellasi voit työskennellä koko ajan järjestelmänvalvojan oikeuksilla tai luoda erikseen järjestelmänvalvojatunnusten lisäksi tavallisen käyttäjän tunnukset.

Takaisin ylös

Sovellusten asentaminen ja poistaminen

Ohjelmien asentaminen (Windows)

Ohjelmien asentaminen on perustaito tietokoneen käytössä eikä sitä tarvitse pelätä, vaikka aloittelevasta tietokoneen käyttäjästä voikin tuntua hurjalta tehdä mitään muutoksia kalliiseen tietokoneeseen. Tärkeintä on katsoa, onko ohjelma tarkoitettu 32- vai 64-bittiselle käyttöjärjestelmälle. Jos omistat 64-bittisen tietokoneen, asenna ensisijaisesti 64-bittisiä ohjelmistoja vaikka 32-bittisetkin käyvät. Sen sijaan 32-bittisellä käyttöjärjestelmällä asenna vain ja ainoastaan 32-bittisiä ohjelmistoja, koska muuten ne eivät toimi.

Useimmiten ohjelmat asennetaan asennuspaketin avulla. Asennuspaketti on kätevä ja turvallinen vaihtoehto, jos ei ole suurempaa kokemusta muista asennustavoista. Toinen tapa on kansiossa oleva suoritettava ohjelma, joka käyttää muita samassa kansiossa olevia tiedostoja. Tällöin ei vaadita suoraa asennusta tietokoneelle tai asennusohjelmaa. Ohjelma poistetaan niin, että ohjelman kansio poistetaan.

Kun asennat sovelluksia ja haluat käyttää asennuspakettia, niin lataat esimerkiksi .exe tai .msi päätteillä varustetun tiedoston. Sen jälkeen avaat ja suoritat .exe-tiedoston. Asennuspakettia .exe tai .msi ei tarvita enää sen jälkeen, kun asennus on suoritettu, joten voit poistaa tiedoston tietokoneeltasi.

Älä asenna missään tapauksessa kaikkia .exe-tiedostoja, joita saatat internetistä löytää, koska epämääräinen .exe-tiedosto voi sisältää haittaohjelman. Lisää tietoa haittaohjelmista löytyy Digikurssin tietoturvaosiosta.

Jos et omista Windows-tietokonetta, eikä sinulla ole Windows-käyttöjärjestelmää on sinun asennettava oikealle käyttöjärjestelmälle yhteensopiva ohjelmisto! Esimerkiksi Mac-tietokoneille löytyy yleensä omat versionsa lataussivulta.

Miten poistan ohjelman asennuksen?

Avaa Windows-valikko Windows-näppäimellä ja valitse hammasratas eli Asetukset.

Sinulle aukeaa Ohjauspaneelin aloitussivu, josta valitset kohdasta Sovellukset ja ominaisuudet. Klikkaa poistettavaa sovellusta ja valitse Poista asennus.

MacBook

MacBookissa ohjelmat asennetaan useimmiten raahamalla ohjelma Ohjelmat-kansioon, jolloin asennus käynnistyy automaattisesti tai tuplaklikkaamalla Lataukset-kansiossa ohjelman kuvaketta. Huomaa, että jotkut ohjelmat, kuten Teams, vaativat MacBookeissa järjestelmänvalvojan oikeudet. Lisää tietoa täältä.

Ohjelmien poistaminen tapahtuu myös Ohjelmat-kansiossa. Raahaa poistettavan sovelluksen kuvake roskakoriin ja tyhjennä roskakori.

Takaisin ylös

Tietokoneen pitäminen puhtaana - päältä ja sisältä

Tietokone puhtaana ulkoisesti

Siisti tietokone on aina miellyttävämpi kuin pölyinen ja likainen tietokone. Tietokone kannattaa pitää puhtaana ulkoisesti myös sen takia, että ajan kuluessa tuuletinaukkoon kertyy pölyä ja mahdollista muuta roskaa. Jos tietokone pidetään siistinä koko sen käytön aikana, pölyä ja muuta roskaa ei kerry niin paljon. Myös bakteerit, joita tietokoneen näppäimistöön kertyy, on hyvä poistaa mutta asianmukaisilla välineillä. Kaikki näppäimistöt eivät ole veden kestäviä!

Näppäimistön pitämiseen puhtaana voi käyttää paineilmaa, jota saat teknisiä laitteita myyvästä kaupasta. Toinen tapa näppäimistön pitämiseen puhtaana on käyttää jonkinlaista pyyhettä, johon pyyhkii liat.

Tietokone puhtaana sisäisesti

Kun tietokone on siisti myös sisältä, toimii se nopeasti ja moitteettomasti. Internetistä voi löytää useita erilaisia ohjelmia tietokoneen pitämiseen siistinä sisäisesti. Ajan kuluessa kuitenkin tietokone hidastuu, koska sille tallennetaan jatkuvasti tietoa ja siellä voi olla paljon ohjelmia.

Tietokone saattaa myös hidastua turhista ohjelmista sekä kovalevyllä olevista turhista tiedostoista. Hyviä ohjelmia hoitamaan turhan välimuistin ja turhien tiedostojen poistamisen ovat esimerkiksi CCleaner ja Advanced System Care. Toimi rohkeasti ohjelman ohjeiden mukaisesti!

Takaisin ylös