Title: Pidä elämä järjestyksessä - ajanhallinta ja tiedostonhallinta
Course: Digikurssi 2020 > Section: Tiedostot, tallennus ja jakaminen

Ajanhallinta on taitolaji

Peruskoulussa et välttämättä ole käyttänyt kalenteria. Lukiossa se voi olla hyvinkin tarpeen - ainakin taitavat ja menestyvät opiskelijat toistuvasti kertovat elämän helpottuneen kummasti, kun sitä alkoi hallita kalenterin avulla. O365 tarjoaa käyttöösi Outlook-kalenterin. Pystyt tuomaan automaattisesti sinne Wilmasta lukujärjestyksesi näin:

1. Mene Wilmaan nettiselaimella. Avaa työjärjestys. Oikeasta yläkulmasta löydät Tilaa-painikkeen, josta pääset kopioimaan pitkän URL-osoitteen.
2. Avaa O365:ssa Kalenteri. Pääset sinne myös Outlook-sähköpostinäkymän alalaidan kuvakkeesta.
3. Valitse Kalentereiden tuonti ja Internetistä. Liitä Wilmasta kopioimasi URL kenttään näppäinkomennolla ctrl+v (tai hiiren kakkospainikkeella) ja nimeä kalenteri. Kestää hetken ennen kuin lukujärjestyksesi putkahtaa kalenteriin.
4. Outlookin saat myös puhelimeesi Outlook sovelluksella.

Voit lisäillä kalenteriin säännölliset harrastuksesi toistuvina tapahtumina ja muita satunnaisempia menojasi. Isompien koulutöiden palautuspäivät kannattaa merkitä kalenteriin ja samalla varata niiden tekemiseen tarvittava aika sopiviin kohtiin. Itse projektin hoitamisesta tulevan stressin lisäksi ei kannata ottaa kantaakseen jokapäiväistä "pitäisi sitä, pitäisi tätä ja vähän totakin"-stressiä vaan tehdä asioita suunnitelmallisesti. Päättöviikon lähestyessä tee kalenterin kanssa suunnitelma, mitä ainetta kertaat missäkin kohtaa.

Paljonko läksyihin menee aikaa? Vastaus vaihtelee jakson lukujärjestyksestä ja työskentelytottumuksista riippuen. Nyrkkisääntönä voisi sanoa, että jos lukiossa menee alle ½h tai yli 2h päivässä, jotain pitäisi muuttaa. Lukio-opinnoissa menestyminen vaatii säännöllistä opiskelua, mutta elämään pitää mahtua muutakin kuin koulu. Joskus kannattaa kokeilla, kauanko läksyt vievät, jos ei koske puhelimeen kertaakaan kesken läksyjen lukemisen :)

Oletko armoton vitkuttelija? Lue Nyyti ry:n sivuilta, miten prokrastinaation voi selättää!

Tiedostonhallinta pitää hommat järjestyksessä

Kun tallennat opintotöitäsi OneDriveen, tee se alusta alkaen suunnitelmallisesti ja fiksusti. Jos nimeät jokaisen kirjoitelman kirjoitelmaksi tai koulujutuksi, et kohta löydä seasta sitä, mitä tarvitsisit. Mihin niitä sitten tarvitsee? Taitavat oppijat tutkivat virheitään ja edistymistään ja kertaavat säännöllisesti vanhempiakin juttuja.

VINKKI 1: Nimeä tiedostot niin, että nimi kertoo sinulle, mistä on kyse, esimerkiksi RU1_Jag (ruotsin ykköskurssin omasta itsestä kertova kirjoitelma).

VINKKI 2: Luo eri aineille omat kansiot (tai OneNotet) ja niiden alle vielä jokaiselle kurssille oma kansionsa. Nimeä kansiot selkeästi ja talleta johdonmukaisesti tuotoksesi aina oikeaan kansioon. Kansioita saat luotua OneDrivessa Uusi/New-painikkeesta ja alakansioita jonkin kansion sisään samasta painikkeesta, kun olet ensin avannut pääkansion.

VINKKI 3: Säästä kaikki koko lukion ajan. Sunnitelmasi kirjoitettavista aineista saattavat muuttua ja kirjoitusten alla ei ole ollenkaan huono juttu virkistää yleissivistystään silmäilemällä lukioajan muistiinpanojaan ja tuotoksiaan eri aineista. Tallenna tiedostokansioihisi myös kurssikokeet, vaikka ne olisi alkujaan tehty Abitissa tai jossain muualla.

Kun kaikki tärkeät tiedostosi on tallennettu pilveen OneDriveen eikä koneelle, löydät ne sieltä kootusti eivätkä en katoa, vaikka koneesi hajoaisi. Jos sinun pitää etsiä jotakin tiedostoa omalta koneeltasi, ensin on löydettävä Resurssienhallinta (Macissa Finder). Esimerkiksi, jos lataat jotakin netistä, se tallentuu yleensä Ladatut tiedostot -kansioon, joka löytyy Resurssienhallinnasta.