Title: Tietokone käyttökuntoon
Course: Digikurssi 2020

Ihan niin kuin teet uudesta puhelimestakin sinulle sopivan ja kätevästi käytettävän, tee myös läppäristäsi!

Nettiselain

Koneellasi saattaa jo ollakin useampia internetselaimia (Mozilla Firefox, Google Chrome, Internet Explorer/Edge tai Safari). Omien mieltymystesi mukaan voit käyttää mitä tahansa selainta, mutta useimmat valitsevat Google Chromen ja/tai Mozilla Firefoxin. Koneella on hyvä olla useampia selaimia, koska joskus saattaa olla niin, että esimerkiksi jokin sähköinen oppimateriaali ei hetkellisesti toimi yhdellä selaimella mutta toimii muilla hyvin. Valitse pääasiassa käytettäväksi yksi selain, jonne laitat kaikki tarvitsemasi kirjanmerkit ja lisäosat ja jonka asetat koneesi oletusselaimeksi.

Keskeiset ohjelmat

Tampereen lukioiden tai Tredun opiskelijana voit käyttää Office 365 -sovelluksia selaimen kautta ja tallentaa töitäsi OneDriveen. Voit myös ladata veloituksetta Office 365 ProPlus -paketin omalle tietokoneellesi. Se sisältää opinnoissa hyödyllisen ohjelmistopaketin, johon kuuluvat mm. Word, Excel, PowerPoint, OneNote ja Outlook. Online-versioillakin saa paljon aikaan, mutta niistä puuttuu joitain ominaisuuksia - ilmainen ohjelmistopaketti kannattaa hyödyntää! Kone on hyvä aika ajoin myös siivota sisältä, mihin tarvitaan siivousohjelmaa (esim. CCleaner). Ohjelmien asentamista ja poistamista varten tarvitset jotakin tietoa koneestasi - apua saat "Perusasioita tietokoneen hallinnasta"-materiaalista.

Akun lataaminen ja tietokoneen kuljettaminen

Pidä huolta, että olet ladannut tietokoneesi kotona ennen koulupäivää. Turhaan konetta ei kuitenkaan kannata pitää latausjohdon päässä. Lukaise Savon Sanomien vinkit, miten pidennät koneesi käyttöikää ja parannat sen toimivuutta.